

**СЛУЖБЕНИ ГЛАСНИК**

**ОПШТИНЕ БАТОЧИНА**

|  |  |
| --- | --- |
| **БАТОЧИНА**  26.1.2026. године | **ГОДИНА 2025.**  БРОЈ 1. |

**ОПШТИНСКО ВЕЋЕ**

На основу члана 50. став 2. Закона о предшколском васпитању и образовању („Сл. гласник РС“, бр. 18/2010, 101/2017, 113/2017 - др. закон, 95/2018 - др. закон, 10/2019, 86/2019 - др. закон, 157/2020 - др. закон, 123/2021 - др. закон и 129/2021), члана 189. став 1. тачка 1. Закона о основама система образовања и васпитања („Службени гласник Републике Србије“, бр. 88/2017, 27/2018 – др. закон, 10/2019, 27/2018 – др. закон, 6/2020, 129/2021, 92/2023 и 19/2025), члана 1. Правилника о мерилима за утврђивање економске цене програма васпитања и образовања у предшколским установама („Службени гласник Републике Србије“, бр. 87/2021), члана 14. став 2. алинеја прва Одлуке о оснивању Предшколске установе „Полетарац“ Баточина („Службени гласник општине Баточина“, бр. 13/22) и члана 64. став 1. тачка 38) Статута општине Баточина („Службени гласник општине Баточина“, бр. 9/19 и 20/25), Општинско веће општине Баточина, на седници одржаној дана 26. јануара 2026 године, донело је:

**О Д Л У К У**

**о утврђивању економске цене програма васпитања и образовања и износа учешћа корисника у месечној економској цени у Предшколској установи „Полетарац“ Баточина за 2026. годину**

**Члан 1.**

Овом одлуком утврђује се економска цена програма васпитања и образовања по детету у Предшколској установи „Полетарац“ Баточина, чији је оснивач општина Баточина.

**Члан 2.**

Утврђује се економска цена програма васпитања и образовања у Предшколској установи „Полетарац“ Баточина за 2026. годину, месечно по детету, и то:

1. За целодневни боравак деце, у износу од 32.435,40 динара,
2. За целодневни боравак деце обухваћене припремним предшколским програмом која је умањена за износ средстава који се трансферишу из буџета Републике Србије, у износу од 22.577,02 динара.

**Члан 3.**

Дневна економска цена по детету утврђује се дељењем месечне економске цене по детету из члана 2. ове одлуке са бројем радних дана у месецу.

**Члан 4.**

Утврђује се да учешће корисника у месечној економској цени по детету износи 20%, односно:

1. За целодневни боравак деце, у износу од 6.500,00 динара,
2. За целодневни боравак деце обухваћене припремним предшколским програмом која је умањена за износ средстава који се трансферишу из буџета Републике Србије, у износу од 4.515,00 динара.

**Члан 5.**

Износ утврђен чланом 4. ове одлуке кориснику се обрачунава по истеку обрачунског месеца.

За дане одсуства детета корисник плаћа износ од 100% од утврђеног износа из члана 4. ове одлуке.

За дане одсуства корисник плаћа износ од 50% од утврђеног износа из члана 4. ове одлуке у случају одсуства детета због болести, а на основу достављене потврде изабраног лекара - педијатра; у време коришћења годишњег одмора родитеља, односно другог законског заступника детета на основу увида у решење о коришћењу годишњег одмора за родитеља, односно другог законског заступника, као и због исказане потребе породице да дете не похађа вртић у трајању не дужем од десет радних дана у току радне године.

Износ из члана 4. ове одлуке се не наплаћује:

а) у случају проглашења ванредне ситуације или елементарне непогоде за дане одсуства детета,

б) у случају више силе (реконструкције, санације, адаптације објекта и др.) уколико установа не обезбеди адекватан боравак детета у другом објекту за дане одсуства детета,

в) у случају епидемије када у циљу заштите здравља и безбедности деце и запослених, надлежни орган/институција наложи мере које изискују организацију непосредног васпитно-образовног рада у ограниченом капацитету, као и мере повлачења детета из колектива (самоизолација) због процене ризика од ширења заразе, за дане одсуства детета.

**Члан 6.**

Ова одлука ступа на снагу наредног дана од дана објављивања у „Службеном гласнику општине Баточина“, а примењује се почев од обрачуна за месец јануар 2026. године.

**ОПШТИНСКО ВЕЋЕ ОПШТИНЕ БАТОЧИНА**

**Број: 020-42/26-III од 26. јануара 2026. године**

**ПРЕДСЕДНИК ОПШТИНСКОГ ВЕЋА**

**Дејан Аранђеловић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

На основу члана 64. став 1. тачка 5) Статута општине Баточина („Сл. гласник општине Баточина“, бр. 9/19 и 20/25) и члана 60. Пословника о раду Општинског већа општине Баточина („Службени гласник општине Баточина“, бр. 33/21), Општинско веће општине Баточина, на седници одржаној дана 26. јануара 2026. године, донело је:

**РЕШЕЊЕ**

**о давању сагласности на Правилник о унутрашњој организацији и систематизацији послова ЈП „Лепеница Баточина“ из Баточине**

1. Даје се сагласност на Правилник о унутрашњој организацији и систематизацији послова ЈП „Лепеница Баточина“ из Баточине бр. 01-1424/2025, који је донео вд директора ЈП „Лепеница Баточина“ из Баточине, дана 9.12.2025. године.
2. Ове решење објавити у „Службеном гласнику општине Баточина“.

**ОПШТИНСКО ВЕЋЕ ОПШТИНЕ БАТОЧИНА**

**Број:** **020-47/26-III од 26. јануара 2026. године**

**ПРЕДСЕДНИК ОПШТИНСКОГ ВЕЋА**

**Дејан Аранђеловић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

На основу члана 64. став 1. тачка 38) Статута општине Баточина („Сл. гласник општине Баточина“, бр. 9/19 и 20/25), члана 14. Споразума о уступању обављања послова правобранилаштва између општине Баточина и општине Рача бр. 020-488/21-II од 30.06.2021. године и члана 60. став 5. Пословника о раду Општинског већа општине Баточина („Сл. гласник општине Баточина“, бр. 33/21), Општинско веће општине Баточина, на седници одржаној дана 26. јануара 2026. године, донело је:

**ЗАКЉУЧАК**

**о усвајању Извештаја о раду Општинског правобраниоца**

1. Усваја се Извештај о раду Општинског правобраниоца општине Рача за 2025. годину, заведен под бр. 020-1/26-III од 5. јануара 2026. године.
2. Овај закључак објавити у „Службеном гласнику општине Баточина“.

**ОПШТИНСКО ВЕЋЕ ОПШТИНЕ БАТОЧИНА**

**Број: 020-48/26-III од 26. јануара 2026. године**

**ПРЕДСЕДНИК ОПШТИНСКОГ ВЕЋА**

**Дејан Аранђеловић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

На основу члана 64. став 1. тачка 32) Статута општине Баточина (,,Службени гласник општине Баточина“, бр. 9/19 и 20/25) и члана 60. став 4. Пословника о раду Општинског већа општине Баточина (,,Службени гласник општине Баточина“, број 33/21), Општинско веће општине Баточина на седници одржаној дана 26. јануара 2026. године, донело је:

**РЕШЕЊЕ**

**о давању сагласности Културном центру „Доситеј Обрадовић“ из Баточине за закључење Уговора о закупу са привредним друштвом „Телеком Србија“ а.д. Београд**

1. Даје се сагласност Културном центру „Доситеј Обрадовић“ из Баточине да са привредним друштвом „Телеком Србија“ а.д. Београд закључи уговор о закупу дела објекта у Баточини, у улици Карађорђев трг бр.2, означеном као објекат бр.1. у површини од 711 м2 на кп.бр.37 уписане у Лист непокретности бр. 1956 КО Баточина (варошица), као јавна својина општине Баточина, ради постављања радио-базне станице и антенског система мобилне телефоније.
2. Културни центар „Доситеј Обрадовић“ из Баточине, као фактички корисник објекта из тачке 1. овог решења, и привредно друштво „Телеком Србија“ а.д. Београд закључиће уговор о закупу на период од пет година, којим ће се ближе уредити права и обавезе поводом постављања предметне опреме.
3. Ово решење објавити у „Службеном гласнику општине Баточина“.

**ОПШТИНСКО ВЕЋЕ ОПШТИНЕ БАТОЧИНА**

**Број: 020-49/26-III од 26. јануара 2026. године**

**ПРЕДСЕДНИК ОПШТИНСКОГ ВЕЋА**

**Дејан Аранђеловић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

На основу члана 46. Закона о локалној самоуправи („Службени гласник РС“, број 129/2007, 83/2014 - др. закон, 101/2016 - др. закон, 47/2018 и 111/2021 – др. закон), члана 64. став 1. тачка 38) Статута општине Баточина („Службени гласник општине Баточина“, бр. 9/19 и 20/25), члана 9. Правилника о суфинансирању мера енергетске санације породичних кућа и станова у оквиру пројекта „Чиста енергија и енергетска ефикасност за грађане“ („Службени гласник општине Баточина“, бр. 18/25) и члана 60. став 4. Пословника о раду Општинског већа општине Баточина („Службени гласник општине Баточина“, бр. 33/21), Општинско веће општине Баточина, на седници одржаној дана 26. јануара 2026. године, донело је:

**Р Е Ш Е Њ Е**

**о измени Решења** **о образовању Комисије за реализацију мера енергетске санације породичних кућа и станова**

1. У Решењу о образовању Комисије за реализацију мера енергетске санације породичних кућа и станова број: 020-852/25-III од 3. новембра 2025. године („Службени гласник општине Баточина“, бр. 18/25), у поглављу I тачка 7. мења се и гласи:

„7. Оливера Јанковић, извршилац у Одељењу за општу управу, људске ресурсе и послове органа општине, за чланицу,“.

1. У осталом делу, Решење о образовању Комисије за реализацију мера енергетске санације породичних кућа и станова остаје непромењено.
2. Ово решење објавити у „Службеном гласнику општине Баточина“.

**О б р а з л о ж е њ е**

Одредбама члана 46. Закона о локалној самоуправи и члана 64. став 1. тачка 38) Статута општине Баточина прописане су надлежности Општинског већа.

Одредбама члана 9. Правилникa о суфинансирању мера енергетске санације породичних кућа и станова у оквиру Пројекта „Чиста енергија и енергетска ефикасност за грађане“ прописано је да Општинско веће општине Баточина доноси Решење о образовању Комисије за реализацију мера енергетске санације којим се утврђују број чланова Комисије, основни подаци о члановима Комисије (име и презиме, назив радног места), основни задаци и друга питања од значаја за рад Комисије, док су одредбама члана 10. Правилника дефинисани задаци Комисије.

Разлог за доношење овог решења је немогућност учествовања досадашње чланице Марије Живановић у раду Комисије за реализацију мера енергетске санације породичних кућа и станова.

Имајући у виду наведено, донето је решење као у диспозитиву.

**ОПШТИНСКО ВЕЋЕ ОПШТИНЕ БАТОЧИНА**

**Број:** **020-50/26-III од 26. јануара 2026. године**

**ПРЕДСЕДНИК ОПШТИНСКОГ ВЕЋА**

**Дејан Аранђеловић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**САДРЖАЈ:**

**ОПШТИНСКО ВЕЋЕ**

1. Одлука о утврђивању економске цене програма васпитања и образовања и износа учешћа корисника у месечној економској цени у Предшколској установи „Полетарац“ Баточина за 2026. годину...................................................................................................1
2. Решење о давању сагласности на Правилник о унутрашњој организацији и систематизацији послова ЈП „Лепеница Баточина“ из Баточине.......................................2
3. Закључак о усвајању Извештаја о раду Општинског правобраниоца.................................2
4. Решење о давању сагласности Културном центру „Доситеј Обрадовић“ из Баточине за закључење Уговора о закупу са привредним друштвом „Телеком Србија“ а.д. Београд... 3
5. Решење о измени Решења о образовању Комисије за реализацију мера енергетске санације породичних кућа и станова .................................................................................3

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Издавач: Скупштина општине Баточина**

**Уредник: секретарка Душица Станојевић**